《咏怀六首 其三》
明代·黄肃

流水日夜流，厚土胡不盈。人生自不已，四运有相承。

达士识物化，昧者徒营营。荡荡晨风来，悠悠天宇清。

会当拨俗恶，聊复从吾生。追呼心所欢，置酒坐中庭。

忘言勿复辩，觞尽还复倾。

作者简介：明应天府六合人，字敬夫。成化十四年进士。累官广西按察佥事，弘治末，思恩土官岑浚谋起事，肃毁其所筑丹良城，挫其谋。官至湖广按察副使。卒年八十六。